Virksomheden Cimbria, der har hovedsæde i Thisted, er blevet solgt til en amerikansk koncern for 2,3 milliarder kroner.

Kapitalfonden Silverfleet Capital har solgt Thisted-virksomheden Cimbria til den amerikanske landbrugskoncern AGCO. Prisen er ifølge en pressemeddelelse fra Silverfleet Capital på omkring 310 millioner euro svarende til omkring 2,3 milliarder kroner. Cimbria producerer maskiner til håndtering af korn og foderstoffer og AGCO, der nu har erhvervet sig den nordjyske virksomhed, producerer i forvejen udstyr til landbruget. Cimbria har hovedsæde i Thisted, men har også fabrikker i Østrig, Tjekkiet og Italien. Sidste år omsatte virksomheden for 1,3 milliarder kroner. Det er bare tre år siden Silverfleet Capital overtog Cimbria. Dengang var prisen godt en milliard kroner. Siden er selskabet gået ind på markeder i blandt andet Mellemøsten og både top- og bundlinje er forbedret. - Takket være Silverfleets økonomiske støtte og strategiske indsigt er Cimbria gået igennem en voldsom transformation de sidste år. Vi har en position i markedet, der understøtter at vores markedsandel vokser under vores nye ejere AGCO, siger Søren Overgaard, der er administrerende direktør i Cimbria-gruppen i en pressemeddelelse.